
Tisztelt Fehérvár Travel Alapítvány!
Tisztelt Támogató!


A „Fehérvár Travel” Alapítvány kuratóriuma 2013. december 19-én hozott döntésével 
3.996.000 Ft támogatásban részesítette a Más Fogyatékos Gyermekekért Alapítványt. Ennek értelmében a támogatási összeget szakorvosok diagnosztikai tevékenységére, valamint autizmus-specifikus és speciális módszertani tanácsadás, gyógypedagógiai funkció és készségfejlesztés megvalósítására fordítottuk.

 A korábbi lehetőségekhez képest ebben az időszakban új szolgáltatásokat kínáltunk a hozzánk forduló családoknak szakorvosi diagnosztikai és terápiás tevékenység keretében. Ezt a lehetőséget a támogatási időszak során 24 kisgyermek családja vette igénybe. A gyermekek és családjaik Székesfehérváron és vonzáskörzetében élnek.
 A „Fehérvár Travel” Alapítvány támogatása révén 24 - 0 és 6 év közötti - autizmussal, kevert specifikus fejlődési zavarral, hiperaktivitással, beszédfejődési zavarral élő kisgyermek számára – egyénenként heti 2 alkalommal – logopédiai, kommunikációs és szociális készségeket fejlesztő foglalkozásokat tartottunk gyógypedagógusok és logopédus bevonásával. Ezek a foglalkozások az állami szolgáltatásokat kiegészítő, hiánypótló tevékenységek, jelentős segítséget nyújtottak a fogyatékkal élő gyermekeket nevelő családok számára.  38 gyermeknek és hozzátartozónak volt lehetősége pszichológiai tanácsadáson való részvételre, amely javította a családtagok mentális állapotát, hozzájárult a megküzdési stratégiák erősítéséhez, a család összhangjának megőrzéséhez, megtartó erejének növeléséhez. Az adott időszakban a szülők számára viselkedésterápiás és speciális módszertani tanácsadást valósítottunk meg. Ezt a szolgáltatást 74 szülő vette igénybe. A hozzánk forduló szülőknek legtöbbször tanácsadásra és tájékoztatásra volt szükségük, hogy gyermekükkel kapcsolatos problémáikkal kihez fordulhatnak segítségért, esetleg diagnózisért, és milyen szolgáltatásokra jogosultak. Emellett legtöbbször családi, nevelési és viselkedésproblémák miatt kerestek fel bennünket. A szülőknek egyéni találkozókon különböző megoldási stratégiákat tanítottunk, valamint ezek megvalósításában is segítséget kaptak. Ezután az egyéni igényekhez igazodva, szükség szerinti időközönként a szülővel közösen elemeztük a technikák gyakorlati megvalósítását, a sikereket és kudarcokat, az esetleges korrekciós lehetőségeket.

Az Alapítvány által biztosított komplex szolgáltatásokkal nyújtott támogatás megteremti a minél korábbi szakszerű, koordinált családtámogató szolgáltatást (fejlesztés, tanácsadás, szakorvos diagnosztika, mentális támogatás), és pótolja az állami szolgáltatások hiányát a térségben. Ennek eredményeként a megvalósított szakmai program gyorsan regál arra a meglévő szükségletre, hogy a korai életszakaszban nyújtson érdemi segítséget, mivel ilyenkor nagyobb az esély a gyermekek állapotának  javítására, illetve az állapotromlás megakadályozására.Ebben az életszakaszban a szülőknek is speciális segítségre és speciális ismeretekre van szükségük a fogyatékosság tényének feldolgozásához, illetve ahhoz, hogy hatékonyan tudjanak hozzájárulni gyermekük fejlődéséhez. Ezen túl lényeges eredménye programunknak, hogy  a szülői kompetenciák növelésével, a belső kapcsolatok erősítésével növelhető a fogyatékkal élő gyermekek sikeres nevelésének esélye, ezáltal csökken azon családok száma, amelyek a tartósan és fokozottan megterhelő helyzet miatt felbomlanak, vagy esetlegesen a szülők lemondanak gyermekük családban történő neveléséről. 

A személyes beszámolók alapján elmondható, hogy a programban résztvevő gyermekek fejlődésük eredményeként sikeresebben vesznek részt az otthoni és azon kívüli tevékenységekben, ezáltal erősödik a családok társadalmi részvétele, kirekesztettségük csökken.

A Más Fogyatékos Gyermekekért Alapítvány és az autizmussal élő gyermekeket nevelő családok nevében is megköszönöm a Fehérvár Travel Alapítvány anyagi támogatását, melyet programunk megvalósításához nyújtottak, és amely lehetővé tette számunkra, hogy jelentős mértékben hozzájárulhatunk az autista és egyéb funkcionális fejlődési zavarral élő gyermekek és családjaik életminőségének javításához, családi és szociális kapcsolataik elmélyítéséhez, társadalmi befogadásuk erősítéséhez!
Bízva a további sikeres együttműködésben!

Székesfehérvár 2015.04.10.

